*****

ΚΑΝΟΝΙΣΜΟΣ (ΕΟΚ) αριθ. 3632/85 ΤΟΥ ΣΥΜΒΟΥΛΙΟΥ

της 12ης Δεκεμβρίου 1985

για τον καθορισμό των προϋποθέσεων υπό τις οποίες ένα πρόσωπο δικαιούται να κάνει τελωνειακή διασάφηση

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι για να υπαχθεί εμπόρευμα σε οποιοδήποτε τελωνειακό καθεστώς απαιτείται τελωνειακή διασάφηση· ότι, εκτός από ρητώς προβλεπόμενες παρεκκλίσεις, τελωνειακή διασάφηση απαιτείται επίσης για να τεθεί τέρμα στο τελωνειακό αυτό καθεστώς εφόσον αυτό το τελευταίο δεν έχει οριστικό χαρακτήρα·

ότι οι προϋποθέσεις υπό τις οποίες ένα πρόσωπο δικαιούται να κάνει αυτή τη διασάφηση διαφέρουν σημαντικά από το ένα κράτος μέλος στο άλλο, όσον αφορά, ιδιαίτερα, τη δυνατότητα να κάνει κανείς τελωνειακή διασάφηση για λογαριασμό άλλου·

ότι είναι αναγκαίο να καθοριστούν σε κοινοτικό επίπεδο οι προϋποθέσεις υπό τις οποίες ένα πρόσωπο δικαιούται να κάνει τελωνειακή διασάφηση, ούτως ώστε να παρασχεθεί στους οικονομικούς φορείς της Κοινότητας η δυνατότητα να εκτελούν τις τελωνειακές τους εργασίες υπό τις καλύτερες συνθήκες·

ότι οι διατάξεις που θα θεσπιστούν σε κοινοτικό επίπεδο πρέπει να λαμβάνουν υπόψη, τόσο τα χαρακτηριστικά της Τελωνειακής Ένωσης, και ιδιαίτερα την ύπαρξη του ενιαίου τελωνειακού εδάφους, όσο και τους θεμελιώδεις στόχους της συνθήκης σχετικά με την ελεύθερη κυκλοφορία εμπορευμάτων, προσώπων και υπηρεσιών στο εσωτερικό της Κοινότητας·

ότι οι κοινοτικές αυτές διατάξεις πρέπει, επίσης, να λαμβάνουν υπόψη τις ιδιαίτερες συνθήκες του διεθνούς εμπορίου και τη συνακόλουθη ανάγκη παροχής στις τελωνειακές υπηρεσίες μιας ρύθμισης που θα επιτρέπει να ασκούν τους ελέγχους τους υπό τις καλύτερες συνθήκες και να λαμβάνουν τα κατάλληλα μέτρα σε περίπτωση ενδεχομένων ανωμαλιών·

ότι υπάρχουν, σε ορισμένα κράτη μέλη, ρυθμίσεις που επιφυλάσσουν την κατ' επάγγελμα διενέργεια τελωνειακών διασαφήσεων, είτε επ' ονόματι άλλου είτε ιδίω ονόματι αλλά για λογαριασμό άλλου, σε πρόσωπα που πληρούν ορισμένες προϋποθέσεις ή παρέχουν στις επιχειρήσεις τη δυνατότητα να χρησιμοποιούν ειδικευμένους μισθωτούς υπαλλήλους για να κάνουν τελωνειακές διασαφήσεις επ' ονόματι των επιχειρήσεων αυτών, υπό την προϋπόθεση ότι οι υπάλληλοι αυτοί διαθέτουν κατάλληλα επαγγελματικά προσόντα· ότι, στο μέτρο που οι ρυθμίσεις αυτές αφορούν την πρόσβαση σε ένα συγκεκριμένο επάγγελμα και την άσκησή του, ο παρών κανονισμός δεν εμποδίζει τη διατήρησή τους·

ότι, χάριν απλουστεύσεως, ενδείκνυται να επεκταθούν οι διατάξεις του παρόντος κανονισμού στις διασαφήσεις που πρέπει να γίνονται προς τις τελωνειακές αρχές, σύμφωνα με τις κοινοτικές ρυθμίσεις, κατά τις ανταλλαγές κοινοτικών εμπορευμάτων μεταξύ των κρατών μελών·

ότι η συνθήκη δεν έχει προβλέψει τις προς το σκοπό αυτό απαιτούμενες εξουσίες εκτός από εκείνες του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις προϋποθέσεις υπό τις οποίες ένα πρόσωπο δικαιούται να κάνει τελωνειακή διασάφηση.

2. Κατά την έννοια του παρόντος κανονισμού, νοούνται ως:

α) πρόσωπο:

- είτε ένα φυσικό πρόσωπο,

- είτε ένα νομικό πρόσωπο,

- είτε, εφόσον η δυνατότητα αυτή προβλέπεται από τις ισχύουσες ρυθμίσεις, μια ένωση προσώπων που διαθέτει δικαιοπρακτική ικανότητα, χωρίς όμως να αποτελεί νομικό πρόσωπο ·

β) τελωνειακή διασάφηση: η πράξη με την οποία ένα πρόσωπο δηλώνει, κατά τους προβλεπομένους τύπους και διαδικασίες, τη βούληση να υπάγει ένα εμπόρευμα σ' ένα καθορισμένο τελωνειακό καθεστώς, ή να θέσει τέρμα στο καθεστώς αυτό.

Άρθρο 2

Η τελωνειακή διασάφηση μπορεί να γίνει από κάθε πρόσωπο που είναι σε θέση να παρουσιάσει αυτοπροσώπως

ή μέσω τρίτου στην αρμόδια τελωνειακή υπηρεσία, σύμφωνα με τις διατάξεις που προβλέπονται για το σκοπό αυτό, το συγκεκριμένο εμπόρευμα καθώς και όλα τα έγγραφα των οποίων η προσαγωγή προβλέπεται από τις διατάξεις που διέπουν το αιτούμενο για το εμπόρευμα αυτό τελωνειακό καθεστώς.

Άρθρο 3

1. Όταν η τελωνειακή διασάφηση γίνεται γραπτώς, το πρόσωπο που αναφέρεται στο άρθρο 2, μπορεί, με την επιφύλαξη των λοιπών διατάξεων του παρόντος άρθρου, να κάνει τη διασάφηση αυτή:

α) ιδίω ονόματι και για δικό του λογαριασμό, ή

β) επ' ονόματι και για λογαριασμό άλλου, ή ακόμη

γ) ιδίω ονόματι αλλά για λογαριασμό άλλου.

2. Η δυνατότητα να κάνει κανείς τη διασάφηση που αναφέρεται στην παράγραφο 1 στοιχείο γ), μπορεί να ασκηθεί μόνο εάν ούτως προβλέπεται στα κράτη μέλη.

3. Όταν ένα κράτος μέλος επιτρέπει τη δυνατότητα να κάνει κανείς τη διασάφηση που αναφέρεται στην παράγραφο 1 στοιχείο γ), δύναται να επιφυλάσσεται του δικαιώματος:

α) είτε διενέργειας διασαφήσεων επ' ονόματι και για λογαριασμό άλλου·

β) είτε διενέργειας διασαφήσεων ιδίω ονόματι, αλλά για λογαριασμό άλλου,

στα πρόσωπα που ασκούν, ως μη μισθωτή δραστηριότητα, το επάγγελμα της διενέργειας τελωνειακών διασαφήσεων, είτε ως κύρια δραστηριότητα είτε ως παρεπόμενη σε σχέση με άλλη δραστηριότητα.

4. Όταν η αποδοχή μιας τελωνειακής διασάφησης συνεπάγεται ιδιαίτερες υποχρεώσεις για ένα ορισμένο πρόσωπο, η διασάφηση αυτή μπορεί να γίνει μόνο επ' ονόματι του προσώπου αυτού ή για λογαριασμό του.

Τα κράτη μέλη μπορούν να προβλέπουν ότι, όταν η διασάφηση:

- προσωπικών αντικειμένων τα οποία εισάγονται επ' ευκαιρία μεταφοράς διανομής ή διαδοχής,

- προσωπικών ασυνόδευτων αποσκευών μη εμπορικού χαρακτήρα,

γίνεται γραπτά, θα πρέπει να γίνεται αποκλειστικά επ' ονόματι και για λογαριασμό του ενδιαφερόμενου προσώπου.

5. Όταν το πρόσωπο που αναφέρεται στο άρθρο 2 ενεργεί για λογαριασμό άλλου, θα πρέπει στη διασάφηση να διευκρινίζει τόσο το γεγονός αυτό όσο και το εάν κάνει τη διασάφηση ιδίω ονόματι ή επ' ονόματι αυτού για λογαριασμό του οποίου ενεργεί, αναφέροντας οπωσδήποτε το όνομα και τη διεύθυνση του τελευταίου.

Οι αρμόδιες αρχές, εάν το θεωρούν απαραίτητο, μπορούν να απαιτούν από το πρόσωπο που αναφέρεται στο άρθρο 2 να αποδείξει την ακρίβεια των όσων αναφέρει.

Άρθρο 4

Όταν η τελωνειακή διασάφηση δεν γίνεται γραπτώς, το πρόσωπο που αναφέρεται στο άρθρο 2 τεκμαίρεται ότι ενεργεί ιδίω ονόματι και για δικό του λογαριασμό, εκτός εάν αποδεικνύει ότι ενεργεί επ' ονόματι άλλου, εφόσον οι περιστάσεις καθιστούν αναγκαίο παρόμοιο τρόπο ενέργειας.

Άρθρο 5

1. Εκτός αντιθέτων διατάξεων που προκύπτουν απ' την εφαρμογή διεθνών συμβάσεων, το πρόσωπο που αναφέρεται στο άρθρο 2 πρέπει να είναι εγκατεστημένο στην Κοινότητα.

Ωστόσο, ο όρος της εγκατάστασης στην Κοινότητα δεν απαιτείται για τα πρόσωπα:

α) που κάνουν διασάφηση κοινοτικής διαμετακόμισης ή προσωρινής εισαγωγής·

β) που δεν κάνουν διασάφηση γραπτώς·

γ) που κάνουν διασαφήσεις εμπορευμάτων περιστασιακά, εφόσον οι αρμόδιες αρχές το θεωρούν αιτιολογημένο.

2. Οι διατάξεις της παραγράφου 1 πρώτο εδάφιο, δεν εμποδίζουν τα κράτη μέλη από το να εφαρμόζουν τις διμερείς συμφωνίες που έχουν συνάψει με τρίτες χώρες, ούτε άλλες εθιμικές πρακτικές με παρόμοια αποτελέσματα, που επιτρέπουν στους υπηκόους των εν λόγω χωρών να κάνουν τελωνειακές διασαφήσεις στο έδαφος αυτών των κρατών μελών, υπό τον όρο της αμοιβαιότητας.

Άρθρο 6

Ο παρών κανονισμός δεν θίγει τις διατάξεις των κρατών μελών οι οποίες:

α) σύμφωνα με το άρθρο 3 παράγραφος 3, επιτρέπουν την άσκηση του επαγγέλματος διενεργείας τελωνειακών διασαφήσεων, είτε επ' ονόματι και για λογαριασμό άλλου είτε ιδίω ονόματι αλλά για λογαριασμό άλλου, μόνο στα πρόσωπα τα οποία έχουν για το σκοπό αυτό σχετική άδεια των αρμόδιων αρχών του συγκεκριμένου κράτους μέλους, υπό του όρους που έχουν καθοριστεί από το κράτος αυτό, όσον αφορά συγκεκριμένα:

- τα απαιτούμενα επαγγελματικά προσόντα,

- τις εγγυήσεις που θεωρούνται απαραίτητες για την άσκηση του επαγγέλματος·

β) θέτουν ως προϋπόθεση της δυνατότητας των επιχειρήσεων να χρησιμοποιούν ειδικευμένους μισθωτούς υπαλλήλους για τη διενέργεια τελωνειακών διασαφήσεων επ' ονόματι και για λογαριασμό των επιχειρήσεων αυτών, την αναγνώριση, εκ μέρους των αρμοδίων αρχών, ότι οι ανωτέρω υπάλληλοι διαθέτουν τα κατάλληλα επαγγελματικά προσόντα.

Άρθρο 7

Οι διατάξεις του παρόντος κανονισμού εφαρμόζονται στις διασαφήσεις που πρέπει να γίνονται στις τελωνειακές αρχές, σύμφωνα με τις κοινοτικές ρυθμίσεις, κατά τις ανταλλαγές κοινοτικών εμπορευμάτων μεταξύ των κρατών μελών.

Άρθρο 8

Ο παρών κανονισμός να ισχύει την 1η Ιανουαρίου 1987. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1985.

Για το Συμβούλιο

Ο Πρόεδρος

R. GOEBBELS

(1) ΕΕ αριθ. C 29 της 1. 2. 1979, σ. 3.

(2) ΕΕ αριθ. C 140 της 5. 6. 1979, σ. 33.

(3) ΕΕ αριθ. C 227 της 10. 9. 1979, σ. 23.